google/wiki40b huggingface dataset:
Chauncey Billups

Mängija profiil

Ta mängis keskkoolikorvpalli USA Colorado osariigis.
Billups on olnud paljudes NBA klubides. Esimene klubi oli Billupsil Boston Celtics, kus ta polnud aga kaua, sealt edasi müüdi ta Toronto Raptors klubisse, kus ta mängis ühe hooaja. Sealt edasi Denver Nuggets koosseisu ja sealt edasi Orlando Magic klubisse.
Orlandost siirdus Chauncey klubisse Minnesota Timberwolves. 2001/02 hooaeg sai Billupsi läbimurdeaastaks, järgmise aasta juunis läks Billups Detroit Pistonsi rivistusse.
Särginumbriks sai Billupsil 1. Ta tuli Detroit Pistonsiga 2004. aasta meistriks koos Ben Wallace'i, Rasheed Wallace'i, Tayshaun Prince'i ja Richard Hamiltoniga, kus nad võitsid mängudega 4–1 Los Angeles Lakersi. 2005. aastal valiti ta koos oma meeskonnakaaslastega NBA All-Stari võistkonda.
2006. aastal, kui Ben Wallace siirdus Chicago Bullsi, sai Billupsist Detroit Pistonsi kapten.
2006. aastal valiti ta NBA idakonverentsi All-Star meeskonda, kus ta võistles 3 punkti viskamises.
2007. aastal valiti ta koos Richard Hamiltoniga samuti All-Stari meeskonda, sama kordus ka 2008. aastal. Sama hooaeg lõppes Detroitile hästi, väljalangemismängudes võideti Philadelphia 76ers, teises ringis Orlando Magic ning Idakonverentsi finaalides tuli vastamisi minna Boston Celticsiga. Celticsile aga kaotati mängudega 4-2. Billups oli oma meeskonna üks resultatiivsemaid koos Hamiltoniga.
2008. aasta 4. novembril vahetati Chauncey Billups koos meeskonnakaaslase Antonio McDyessiga Allen Iversoni vastu. Billups ja McDyess hakkasid mängima Denver Nuggetsis.

Isiklikku

Billupsil on kolm last: Cidney, Ciara ja Cenayia. Tema noorem vend Rodney on korvpallur, kes mängib NBA D-liigas.
Billups kuulab räppmuusikat. Tema lemmikräpparid on Tupac (2Pac) ja Jay-Z.
Otu Ibius

Otu Ibius (kuni 1936 Otto Ibius; 17. märts 1904 Soosaare vald, Kolga-Jaani kihelkond, Viljandimaa – 26. juuni 1975 Tartu) oli Eesti õigusteadlane, ajaloolane ja karskustegelane. 
Ta lõpetas 1927. aastal Põltsamaa Ühisgümnaasiumi reaalharu. Ta õppis Tartu Ülikoolis aastatel 1933–1937 filosoofiateaduskonnas ning aastatel 1939–1943 õigusteaduskonnas, mille lõpetas cum laude juristina. Tema Saksa okupatsiooni-aegset lõputööd "Noorsookaitse Saksa ja Eesti õiguse põhjal" ja diplomit ei arvestatud ning ta pidi ülikooli uuesti lõpetama juristina 1945. aastal. 
Ta töötas aastatel 1933–1940 Eesti Karskusliidu nõunikuna. Ta oli aastatel 1946–1952 Tartu Riikliku Ülikooli riigi ja õiguse teooria ja ajaloo kateedri õpetaja, sealhulgas aastatel 1948–1952 kateedri juhataja kohusetäitja. Ta sunniti poliitilistel põhjustel sealt lahkuma.
Ta töötas aastatel 1953–1954 Eesti NSV Riiklik Ajaloo Keskarhiivis ning aastatel 1957–1975 Eesti NSV Teaduste Akadeemia Ajaloo Instituudis.
Vene-Türgi sõjad

Konflikti eellugu

Venemaa suhted Türgiga algasid viimase poolt Krimmi vallutamisega 1475. aastal. Suhete alguse ajendiks olid kitsendused, mille osaliseks said türklaste tõttu kaupmehed Aasovis ja Kafes.
Järgnevatel, 16.−17. sajanditel olid Vene-Türgi suhted üsna pingelised. Esimene venelaste ja türklaste relvastatud kokkupõrge toimus 1541. aastal, kui krimlased liikusid Sahiib I Giray juhtimisel Moskva peale, nendega olid ka türklased.
1556. aastal liikus Krimmi khaan Moskva vastu. Tsaar saatis tema vastu vojevoodi Matvei Ivanovitš Rževski, hüüdnimega „Djakk“, kes mitte ainult ei löönud krimlasi, vaid liikus ka Dnepri alamjooksule Otšakovi ja lõi siin türklased puruks. Selles sõjaretkes aitasid Rževskit Zaporožje kasakad. 1558. aastal, enne uut türklastega kokkupõrget, liikus Dnepri alamjooksule Danilo Adašev, laastas Krimmi ja võttis ära kaks Türgi laeva.

Esimene maailmasõda

Venemaa ja Türgi sõdisid eri pooltel ka Esimeses maailmasõjas 1914–1918.
Cyprien Richard

Cyprien Richard (sündinud 27. jaanuaril 1979 Thonon-les-Bainsis) on Prantsusmaa mäesuusataja.
Richard osales esimest korda maailma karikavõistlustel 17. detsembril 2000 Val-d'Isère'is suurslaalomis. Esimese punktikoha MK-võistlustel sai ta 2. detsembril 2007 Beaver Creekis suurslaalomis, kui ta oli 24. kohal. Poodiumile jõudis Richard esimest korda 14. märtsil 2008 Bormios suurslaalomis, kui ta sai 3. koha. Esimese MK-võistluste etapivõidu sai Richard 2010.–2011. aasta maailma karikasarjas 8. jaanuaril 2011 Adelbodenis suurslaalomis. Esikohta jagas ta Aksel Lund Svindaliga. 
2011. aasta maailmameistrivõistlustel Garmisch-Partenkirchenis võitis Richard võistkonnavõistluses kuldmedali ja suurslaalomis hõbemedali.
Palma de Mallorca lennujaam

Palma de Mallorca lennujaam (IATA: PMI, ICAO: LEPA) on rahvusvaheline lennujaam, mis asub Palma de Mallorcas Hispaanias. Lennujaam asub umbes 8 kilomeetrit Palma de Mallorca kesklinnast. Lennujaam on Air Europa kodulennujaam. Lennujaama läbis 2017. aastal 27 970 955 reisijat.
Gorgophone

Gorgophone oli Perseuse ja Andromeda ainus tütar, üks perseiididest, Argolise printsess. Tema nimi tähendab tõlkes 'gorgohäälne'.
Ta abiellus Aiolose poja Perieresega ning sai temalt pojad Leukippose (kelle tütred Hilaeira ja Phoibe rööviti Kastori ja Polydeukese poolt) ja Aphareuse (Idase ja Lynkeuse isa). Pärast mehe surma abiellus ta uuesti Sparta kuninga Oibalosega, kelle isa oli Kynortas, ning sai temalt pojad Tyndareose (Kastori, Polydeukese, Ilusa Helena ja Klytaimnestra isa), Hippokooni ja Ikariose.
Margus Klementsov

Haridus

Lõpetas 1990. aastal Tallinna Humanitaargümnaasiumi.

Sporditulemused

Harrastab orienteerumisjooksu ja rogaini.
2005. aastal võitis Nõval toimunud rogaini Euroopa meistrivõistlustel meeskondade arvestuses koos Jaanus Rehaga kulla. 2014. aasta rogaini Euroopa meistrivõistlustel Oraval võitis meeveteranide klassis koos Mati Korroliga kulla.
Joonistanud orienteerumiskaarte ja olnud paljude orienteerumisvõistluste rajameister.
Donauinsel

Donauinsel ('Doonau saar') on Doonau jõe kanaldatud osa (1870–1875) ja Uus-Doonau kanali (1972–1988) vaheline maariba Viinis. Saar on 21,1 km pikkune.
Kordnik

Kordnik on kõige madalam politseinikuaste; ka vastav ametiisik.
Edutamisel sai kordnikust vanemkordnik ja selle edutamisel allkonstaabel.
Eestikeelsetes allikates on terminit kasutatud esimese iseseisvusaja Eesti politseid silmas pidades.
Üksikpuude rinne

Üksikpuude rinne on Eesti Metsaseaduse järgi  rinne, mis koosneb madala (alla 30%) täiusega, põhirindest kõrgematest ja vanematest puudest. Üksikpuudena kirjeldatakse puid, mis oma vanuse või dimensioonide poolest vastavad vähemalt latiealise puistu kriteeriumitele.
Bad Düben

Linnaosad

Praeguse jaotuse järgi koosneb Bad Dübeni linn Bad Dübeni linnaosast, Schnaditschi linnaosast ja Wellaune linnaosast ning Tiefenseest, mis moodustati endise Tiefensee linnaosa ja Bröseni liitmisel. Alaunwerki, Hammermühlet ja Weinbergshäuserit enam eraldi välja ei tooda.
Mäeeraldise teenindusmaa

Mäeeraldise teenindusmaa on kaevandamisloaga maavara kaevandamiseks määratud territoorium mäeeraldise kohal või ümber.
Aragóni kuningriik

Aragóni kroon

1150. aastal abiellus Barcelona krahvkonna krahv Ramón Berenguer IV Aragóni kuninganna Petronila de Aragóniga, tulemuseks dünastiate liit - Barcelona krahvid ja Aragóni kuningasuguvõsa. Ramón Berenguer IV oli kuni oma surmani Barcelona krahv ja Aragóni prints. Nende poeg Alfonso II oli esimene Aragóni kuningas, kes omakorda oli Barcelona krahv, ta päris mõlema vanema valdused, pannes aluse Aragóni kroonile. Sealt alates pärisid kõik Aragóni krooni kuningad need tiitlid. Kumbki liidu moodustanud territoorium säilitas oma traditsioonid, tavad, raha ja arendas aja jooksul välja kohaliku valitsemise institutsioonid. 1213. aastal sai Aragóni kuningate valduseks Montpellieri linn. See juhtus Pedro II Katoliiklase abiellumisega Marie de Montpellier'ga. Viimane andis linna oma abikaasale kaasavaraks.
1230. aastal vallutas Kastiilia kuningas Fernando III Leóni kuningriigi ja liitis selle oma kroonivaldustega. Ametlikult kahte riiki ei ühendatud ja León moodustas Kastiiliaga personaaluniooni, kuid võimukeskuseks kujunes Kastiilia.
Aragóni kroon hõlmas lisaks Aragóni kuningriigile eri aegadel ka Barcelona krahvkonna, Kataloonia vürstiriigi, Mallorca, Valencia, Sitsiilia ning Napoli kuningriigi, Ateena ja Neopatria hertsogkonna, samuti Korsika, Sardiinia, Andorra, Roussilloni ja Malta. Oma võimu tipul 14. ja 15. sajandil kontrollis Aragóni kroon suurt osa tänapäeva Ida-Hispaaniast ja Kagu-Prantsusmaast, samuti mitmeid suuri saari ja mandrivaldusi Vahemere kallastel kuni Kreekani välja. Krooni valduste osad olid poliitiliselt ühendatud ainult kuninga tasemel. Tänapäeva mõistes toimisid Aragóni maad rohkem nagu konföderatsioon, mitte üks riik.
Mart Lepaste

Mart Lepaste (kuni 1937. aastast Mart Lekstein; 23. oktoober 1886 Tori vald, Pärnumaa – 23. aprill 1939 Pärnu) oli eesti ajakirjanik ja kirjanik.
Teenis Vabadussõja ajal 6. jalaväepolgus, alates 1912 elas Pärnus, kus oli linna raamatukogu juhataja ja Pärnu Postimehe ja Pärnu Päevalehe vastutav toimetaja.
Eesti Ajakirjanikkude Liidu tegevliige alates 1924.
Avaldanud luuletuskogu "Kurbus" (1919).
Hirvli–Vahastu tee

Hirvli–Vahastu tee (registrinumbriga 11275) on kõrvalmaantee Kuusalu vallas. Tee pikkus on 5,4 km.
Tee saab alguse Kahala tee lõpus Kursi ja Hirvli küla piiril ning lõpeb Tallinna–Narva maantee 50. kilomeetril Vahastu külas.
Tee kulgeb läbi Kursi, Hirvli, Sigula, Kahala ja Vahastu küla.
Tee ei ületa ühtegi silda, küll aga 1 truubi. Bussipeatusi teele ei jää.
Teega ristub viiendal kilomeetril üks Vahastu liiklusõlme ühendusteid.
Tee on pinnatud kruusatee, Vahastu liiklusõlmes asfaltkattega. Tee klass on V. Liiklussagedus teel on kuni 200 autot ööpäevas. Kiiruspiirangute ja teevalgustuse kohta andmed puuduvad.
Elva gümnaasium

Elva Gümnaasium (varem Elva Keskkool) on Elva linnas Tartumaal tegutsev gümnaasium.
Koolil on kaks õppehoonet, kus õpib kokku umbes 800 õpilast. Üks hoone (peahoone koos tiibhoonega) asub aadressil Tartu maantee 3, teine Puiestee 2. Tartu maantee tiibhoones tegutseb ka Elva Linnaraamatukogu.

Ajalugu

Esimene kool avati Elvas 1914. aasta jaanuaris linnakodanik Vasara majas Elva 2-klassilise Ministeeriumikooli nime all. Õppetöö toimus vene keeles kuni 1917. aastani, mil kool muudeti 6-klassiliseks ning sai nime Elva 6-klassiline Algkool. 1913–17 oli kooli esimene direktor Jaan Linsi.
1923. aastal anti Elvale aleviõigused. Sellega seoses nimetati kool ümber Elva Alevi Algkooliks. 16. novembril 1924 sai kool esimese oma maja, mis oli ehitatud ümber Elva postijaama hoonest. Elva gümnaasiumi aastapäeva tähistatakse 16. novembril.
1. mail 1938 sai Elva linnaõigused, kooli nimeks sai Elva Linna Algkool. 1. septembril 1945 avati Elva koolis VIII klass, kool sai nimeks Elva Keskkool.
1986. aastal hakati Oktoobri puiesteele (nüüdne Puiestee tänav) ehitama uut koolihoonet. 1987. aasta 1. septembril alustas Elvas tööd kaks keskkooli: Elva I Keskkool Tartu maanteel ja Elva II Keskkool Oktoobri puiesteel. 1991. aastal sügisest korraldati koolid ümber: Puiestee tänavasse jäi Elva Keskkool, Tartu maanteele Elva Põhikool. 1995. aastal tabas koole järjekordne ümberkorraldus: 1. juulist nimetati need ümber Elva Gümnaasiumiks ja Elva Algkooliks.
Seni viimase koolireformiga liideti Elva Gümnaasium, Elva Algkool ja Peedu Algkool 2002. aastal Elva Gümnaasiumiks.
Praeguse seisuga on 2 koolihoonet jaotatud nii, et Tartu maantee hoones õpib 1.–6. klass ja Puiestee tänava hoones 7.–12. klass.
Gümnaasiumi direktor oli 2007–2014 Matti Kangor.

Tänapäev

Gümnaasiumi direktor on 2014. aastast Tarmo Post.
Euroopa puupealinn

Euroopa puupealinn ehk Euroopa puude linn (European City of the Trees) on auhind, mida Euroopa Puuhoolduse Nõukogu (EAC) annab alates 2007. aastast igal aastal välja ühele Euroopa linnale, mis on silma paistnud rikkaliku haljastuse poolest.
Miksotroof

Miksotroof on organism, kes suudab energia ja/või süsiniku saamiseks kasutada mitut tüüpi allikaid.
Miksotroofiaks on mitut tüüpi võimalusi. Energiat võib organism saada valgusest ja seda nimetatakse fototroofiaks või keemilistest ühenditest ja seda nimetatakse kemotroofiaks. Elektrone võib organism saada anorgaanilistest ainetest ja seda nimetatakse litotroofiaks või orgaanilistest ainetest ja seda nimetatakse organotroofiaks. Süsinikku võib organism saada süsihappegaasist ja seda nimetatakse autotroofiaks või orgaanilistest ainetest ja seda nimetatakse heterotroofiaks. Kui organism suudab ükskõik missuguse paari juures siintooduist kasutada mõlemat võimalust, on tegu miksotroofiga.
Miksotroofe jaotatakse ka selle järgi, missugune toitumistüüp neil on kohustuslik ehk obligatoorne ja missugune võimalik ehk fakultatiivne. Kohustuslik toitumistüüp on taime kasvuks ja arenguks hädavajalik, aga võimalikku toitumistüüpi saab kasutada täiendava energiaallikana. Sõltuvalt keskkonnast võivad miksotroofid oma toitumistüüpi muuta. Näiteks organoheterotroofia võib esineda nii aeroobsetes kui anaeroobsetes tingimustes, aga litoautotroofia ainult aeroobsetes tingimustes.
Enamik teadaolevaid miksotroofe on mikroorganismid, eukarüoodid või prokarüoodid. Kuid see ei kehti neist kõigi kohta. Huulhein kuulub õistaimede sekka ning ta suudab toituda kahel viisil: omastada toitaineid nii mullast nagu taimed ikka ja putukatest, kusjuures mullast toitumine on kohustuslik ja putukatest toitumine võimalik.
Paracoccus pantotrophus on bakter, kes suudab toituda kemoorganoheterotroofselt ja paljusid orgaanilisi ühendeid ise metaboliseerida. Kuid tal on võimalik ka kemolitoautotroofne metabolism nagu väävlibakteritel, oksüdeerides vesiniksulfiidi, väävlit ja tiosulfaati sulfaatideks. Niimoodi saadud elektrone kasutab bakter ATP sünteesimiseks.
Harri Raaga

Harri Raaga (ka Harry Raaga; 2. jaanuar 1925 Vana-Põltsamaa vald, Viljandimaa – 14. veebruar 1992 Tartu) oli eesti arst.
Õppis Põltsamaa Ühisgümnaasiumis. 28.11.1943–19.08.1944 teenis Soome armee 200. jalaväerügemendi 14. kompaniis, osales lahingutes Viiburi lahe ääres ja Vuoksil. 1946. aastal lõpetas Põltsamaa Keskkooli, 1952. aastal Tartu Riikliku Ülikooli arstiteaduskonna.
Aastatel 1952–1967 töötas ta Tartu Riikliku Ülikooli arstiteaduskonna kirurgiakateedris ja oli samal ajal Tartu Vabariikliku Kliinilise Haigla kopsukirurg. Vahepeal, aastal 1953–1956 teenis Nõukogude armees meditsiinileitnandina. Aastatel 1968–1975 oli Tartu Vabariikliku Kliinilise Haigla peaarsti asetäitja ravi alal, jätkates samal ajal tööd kopsukirurgina. Aastatel 1976–1991 oli ta Harju rajooni peaarst.
Ta on maetud Põltsamaa kalmistule.
Kaelase mõis

Kaelase mõis (saksa keeles Kailes) oli rüütlimõis Pärnu-Jaagupi kihelkonnas Pärnumaal. Nüüdisajal jääb mõis Pärnu maakonda Põhja-Pärnumaa valda.
Mõis sai iseseisvaks 1665, kui talle eraldati Koonga mõisast alasid.
Pavel Marin

Koondisekarjäär

A-koondise debüüdi tegi Marin 29. mail 2016 Balti turniiril Leedu vastu. Esimese värava lõi ta 22. novembril 2016 Antiguale ja Barbudale.
Bernhard Crusell

Bernhard Henrik Crusell (15. oktoober 1775 Uusikaupunki - 28. juuli 1838 Stockholm) oli rootsi-soome klarnetist, helilooja ja tõlkija.
Tudu raudteejaam

Tudu raudteejaam oli raudteejaam Sonda–Mustvee raudteel Lääne-Viru maakonnas Tudul.
Raudteejaam valmis koos raudteega 1926. aastal. Jaamas asus mitu kõrvalteed, ning sai alguse ka harutee metsaveoks.
Tudu jaamahoone on säilinud ja praegu kasutusel kontorina. Endine jaama kaubaait renoveeriti 1996. aastal, ning avati söögikohana 1997. aasta juunis.
Tudule eelnes Sonda poolt tulles Jõepere raudteepeatus ja järgnes Suigu pooljaam. 
Raudteejaam suleti koos kitsarööpmelise raudteega 1972. aasta mais.
Aruküla Spordihoone

Aruküla Spordihoone on spordihoone Arukülas aadressil Põllu 5.
Aruküla spordihoonet haldab Aruküla Põhikool.
Avati Oktoobris 2003.
Šlokenbeka mõis

Šlokenbeka mõis (läti keeles Šlokenbekas muiža, saksa keeles Shlockenbeck) on mõis Lätis Engure piirkonnas Smārde vallas Milzkalnes. 
Šlokenbeka mõisast on esimesed ülestähendused aastast 1488, ent reaalselt rajati mõis ilmselt aastal 1544, mil see oli Butlarite pere valduses. Hiljem on mõis kuulunud Shenkingitele, Putkammeritele, Brigenitele, Grothusidele, Medemitele, Bulmeringidele. Aastast 1848 kuni võõrandamiseni aastal 1920 kuulus mõis Reckede perele. Pärast teist maailmasõda asus mõisas teetööliste baas. Tänapäeval asuvad seal Läti Teedemuuseum ja Milzkalne küla raamatukogu.
Alguses oli mõis kasutusel kindlusena, aga 17. sajandil kaotas see sõjalise tähtsuse. Praegune peahoone püstitati klassitsistlikus stiilis hoonena kindlusemüüride vahele 1844. aastal. Mõisa restaureeriti 1980. aastal.
Mõisakompleksi müürid pärinevad aastast 1544. Aastal 1677 uuendati müüre ja lisati väravatorn. Sellest ajast on säilinud mõned aidad. 19. sajandist pärinevad lehmalaudad, tõllakuur ja viinaköök, kus kunagi toodeti suurel hulgal piiritust, mida eksporditi nii Inglismaale kui ka Saksamaale. Üks vanemaid mõisa osi on kelder. Veidi eemal asuvad mõisa kõrts ja veski. 1930. aastatel lammutati mitu kõrvalhoonet.
Veriora valla lipp

Veriora valla lipp on Põlva maakonnas asuvnud endise Eesti haldusüksuse Veriora valla lipp.
Lipp kinnitati 9. aprillil 1999.

Lipu kirjeldus

Veriora valla lipp on vapilipp. Kangas on jaotatud kahe kitsa, sinise ja valge lainelise laiuga diagonaalselt (vardapoolsest ülanurgast lehvipoolsesse alanurka) kaheks väljaks. Vardapoolne alumine väli on sinine ning sellel on viieharuline valge heraldiline okaspuutaim. Lehvipoolne ülemine väli on aga valge ja sellel sinine kollase ringikujulise südamikuga rukkilille õis.
Lipu normaalmõõtmed on 165×105 cm ning pikkuse ja laiuse suhe 11:7.

Lipu kasutamise kord

Veriora valla lipp on välja pandud ruumis, kus toimuvad vallavolikogu istungid.
Valla lipp heisatakse ametlike esinduste vastuvõtmisel, ülevallalistel pidupäevadel, valla kultuuri- ja spordiüritustel ning muudel juhtudel vallavalitsuse korraldusel.
Lippu võivad kasutada valla ametlik delegatsioon või valda esindavad kollektiivid ja üksikisikud rahvusvahelistel, vabariiklikel ja regionaalsetel üritustel.
Valla lippu on õigus omandada igal valla elanikul ning vallas registreeritud juriidilisel isikul vallavalitsuse kaudu, tasudes lipu valmistamise kulutused.
Eesti riigilipu ja valla lipu samaaegsel heiskamisel paigutatakse valla lipp Eesti riigilipust lippude poolt vaadates vasakule.
Rõuge Maarja kogudus

EELK Rõuge Maarja kogudus on luterlik kogudus Rõuges.
Kogudus kuulub Võru praostkonda.
Koguduse õpetaja on Mait Mölder, organist Ele Vakk. Juhatuse esimees on Aigar Pindmaa.
Jumalateenistused on igal pühapäeval algusega kell 11.00 Rõuge Maarja kirikus.
Randvere kirik

Randvere Peetri kirik on kirik Harjumaal Viimsi vallas Randvere külas, valminud 1852. aastal. Seda kasutab Eesti Evangeelse Luterliku Kiriku Randvere kogudus. 1923. aastani oli kirik Jõelähtme koguduse abikirik, siis kogudus iseseisvus ning jäi Tallinna Jaani koguduse õpetaja teenida.
Juba enne kiriku ehitamist asus selles paigas kalmistu. Vanim teadaolev ristikivi on dateeritud aastaga 1803.
Lääne-Viru maakond

Saared

Kuivakari – Laiakari – Liivasäär – Loodus – Saartneem – Sala saar – Tiirukari – Uhtju saar – Ulksaar – Vaindloo saar – Väike Ulkkari – Älvi saar

Demograafilised näitajad

Arvestuslikult seisuga 1. jaanuar 2009 oli Lääne-Viru maakonnas 67 151 elanikku. Neist 46,25% oli mehed ning 53,75% naised. Sündimuse üldkordaja oli 10,25‰, suremuse üldkordaja 12,57‰ ja loomulik iive −2,32‰. 85,24% elanikest olid eestlased ja 10,38% venelased. Alaealisi (vanuses 0–14) oli 15,50%, tööealisi (vanuses 15–64) 67,28% ja pensioniealisi (65 ja vanemad) 17,22%. Töötuse määr oli 9,1%. Elanike tihedus oli 18,5 in/km².
Rännet arvestav rahvaarv oli 1. jaanuaril 2012 60 905.
Skalaarne suurus

Mitterelativistlikud näited

Näiteks kahe punkti vaheline kaugus füüsikalises ruumis või kolmemõõtmelises eukleidilises ruumis on skalaar. Keha mass, elektrilaeng ja kineetiline energia on skalaarid. Punkti temperatuur ja elektriline potentsiaal mingis keskkonnas on skalaarid.
Seevastu elektriväli mingis punktis ei ole skalaar, sest tegemist on vektoriaalse suurusega, mille väärtuse iseloomustamiseks on tarvis reaalarvude järjestatud kolmikut, mis sõltub koordinaadistiku valikust.
Keha kiirus (kiirusvektori moodul) on skalaar (selle väärtus on näiteks 180 km/h), keha kiirusvektor aga ei ole skalaar (selle väärtus on näiteks 180 km/h põhja suunas). osakesele mõjuv gravitatsioonijõud ei ole skalaar, küll aga selle moodul skalaar.
Füüsikaline suurus ei avaldu lihtsalt arvuna, vaid arvväärtuse ja mõõtühiku korrutisena. Suuruse väärtus ei sõltu mõõtühikust (1 km on sama mis 1000 m), küll aga sõltub mõõtühikust suuruse arvväärtus. Seega ei sõltu kaugus koordinaadistiku baasvektorite pikkusest. Ka muud koordinaaditeisendused jätavad skalaarse suuruse väärtused puutumata, kuigi nad võivad mõjutada skalaari väärtuse arvutamise valemid (näiteks kui baas ei ole ortonormaalne, siis arvutatakse punktidevahelist kaugust punktide koordinaatide põhjal tavapärasest erinevalt). Nõnda võib juhtida, et kaugus ei osutu meetrikaks, sest tema väärtused ei pruugi olla reaalarvud. Samalaadne olukord tekib teiste skalaarsete füüsikaliste suuruste puhul, mis ei ole dimensioonita suurused.

Skalaarid relatiivsusteoorias

Relatiivsusteoorias võetakse arvesse ka koordinaadistiku teisendusi, mis ei säilita ruumi ja aja vahelist erinevust. Seetõttu tuleb relatiivsusteoorias teatud juhtudel seal, kus klassikaline (mitterelativistlik) füüsika kasutab skalaarseid suurusi, võtta kasutusele neljamõõtmelised vektorid või tensorid. Näiteks laengutihedus teatud punktis mingis keskkonnas on skalaar, kuid relativistlikus füüsikas tuleb sellele lisada lokaalne voolutihedus, mis on kolmemõõtmeline vektor. Nõnda saadakse relativistlik neljamõõtmeline vektor. Analoogiliselt lisanduvad massitihedusele impulsitihedus ja rõhk ning saadakse energiatensor.
Ding Liren

Ding Liren (hiina keeles 丁立人, pinyin'is Dīng Lìrén; sündinud 24. oktoobril 1992 Wenzhou Shis) on hiina maletaja, rahvusvaheline suurmeister (2009). 
Ding sai surmeistriks 17-aastaselt 2009. aastal. Aasta varem sai ta FIDE-lt rahvusvahelise meistri nimetuse. Ta on kolmekordne Hiina malemeister (2009, 2011, 2012). 
2017. aastal Thbilisis sai ta maailmakarikavõistlustel teise koha ja klassifitseerus 2018. aastal Berliinis toimunud MM-i pretendentide turniirile, kus sai 4. koha. 
Oktoobris 2019 jõudis Ding Hantõ-Mansiiskis maailma karikal finaali, kus kaotas Teymur Rəcəbovile, kuid mõlemad pääsesid aprillis 2020 Jekaterinburgis peetavale MM-i pretendentide turniirile.
Ta võitis Hiina võistkonna koosseisus 2015. aastal võistkondlikel maailmameistrivõistlustel kuldmedali ja tõi maleolümpiatelt kaks kuldmedalit (2014, 2018).
Odapeamadu

Levila

Need maod elavad Aasias.

Kokkupuuted inimestega

Odapeamadude perekonda liigitatud maod on inimeste suhtes mürkmadudeks liigitatavad, kuna mitmete maoliikide hammustus võib inimesel nõrka kuni keskmist mürgistust esile kutsuda.
Jaan Kelder

Jaan Kelder (sündinud 10. novembril 1971) on eesti ajakirjanik.
Ta on lõpetanud Tartu Ülikooli ajakirjanduse erialal 1994. aastal.
Nekouzi rajoon

Haldusjaotus

Nekouzi rajoonis on 386 asustatud punkti, mis kuuluvad nelja valla (külaasunduse) koosseisu.
Järvesete

Järvesete ehk limniline sete on järvede põhja või selle kallastele moodustunud setted. Järvesetted võivad olla tekkinud kivimiosakeste lagunemisel (minerogeensed) või organismide väikestest jäänustest (biogeensed).
Järvesetete peamised komponendid on liiv, kruus, düü, sapropeel jt.